Bayers kjente logo, Bayerkorset, ved hovedkvarteret i Leverkusen
**Bayer AG** er et multinasjonalt kjemisk, farmasøytisk og bioteknologisk konsern, med hovedkvarter i Leverkusen i Nordrhein-Westfalen i Tyskland. Selskapet har 350 datterselskaper, omsatte i 2013 for over 360 milliarder kroner og hadde i 2015 totalt 116 800 ansatte; det er dermed et av verdens største farmasøytiske og bioteknologiske selskaper. Bayer fusjonerte med Schering i 2006 og annonserte i 2016 at det vil fusjoneres med Monsanto. Selskapets motto er «vitenskap for et bedre liv». Selskapets største virksomhet er i Europa, Nord-Amerika og Asia/Stillehavsregionen, men det har også virksomhet i Latin-Amerika, Afrika og Midtøsten. Bayer har hovedfokus på reseptbelagte og reseptfrie legemidler, plantevern, såkorn og bioteknologi i landbruket og veterinærmedisin. Bayers kjemiske og materialteknologiske divisjoner ble skilt ut i egne selskaper i 2000-årene.

Organisasjon
------------

Bayer er inndelt i fire hoveddivisjoner:

* Bayer Pharmaceuticals, med fokus på reseptbelagte legemidler, særlig innen kardiologi og onkologi
* Bayer Consumer Health, med fokus på reseptfrie legemidler, blant annet aspirin
* Bayer CropScience, med fokus på plantevern, såkorn og bioteknologi i landbruket
* Bayer Animal Health, med fokus på veterinærmedisin

Bayer hadde også en stor virksomhet innen materialvitenskap, som ble skilt ut i selskapet Covestro i 2015, og en kjemisk divisjon, som i 2004 ble skilt ut i selskapet Lanxess.

Historie
--------

Reklame for Aspirin, Heroin, Lycetol og Salophen
Selskapet ble grunnlagt av Friedrich Bayer og Johann Friedrich Weskott i 1863. Bayer har gjennom sin historie tidvis vært verdens største farmasøytiske selskap, og er i dag et av de største. Selskapet er navngitt etter grunnleggeren Friedrich Bayer; hans familienavn Bayer kommer fra et ord som omtrent betyr «historieforteller» og har ingenting med landet Bayern å gjøre.

Bayer er mest kjent for sitt første produkt aspirin, og utviklet også verdens første utbredte antibiotikum, prontosil. Bayer står også bak utviklingen av metadon, nervegassen tabun, antibiotikumet ciprofloxacin som brukes mot anthrax, polykarbonat som er det materialet CD-er er laget av, kunststoffet polyurethan og mange andre produkter. I 1898 introduserte de heroin på det amerikanske markedet som hostestillende medisin. Under første verdenskrig produserte selskapet klorgass og sennepsgass til skyttergravskrigen.

Bayer har fusjonert med en rekke andre selskaper gjennom sin historie. I 1925 fusjonerte Bayer med en rekke andre kjemiske og farmasøytiske selskaper og dannet IG Farben, verdens største kjemiske konsern. I 1952 ble Bayer gjenopprettet som eget selskap; de andre selskapene som ble skilt ut fra det tidligere IG Farben ble til dagens Sanofi, BASF og Agfa-Gevaert. Etter 1952 har Bayer kjøpt opp flere selskaper; Bayer fusjonerte med Schering i 2006 og annonserte i 2016 at det vil fusjoneres med Monsanto. Bayer har tidligere også kjøpt opp de amerikanske selskapene Miles Laboratories og Cutter Laboratories, divisjonene for reseptfrie legemidler i det sveitsiske selskapet La Roche og det amerikanske selskapet MSD, og den kjemiske og bioteknologiske landbruksvirksomheten i Aventis, blant mange andre.

Bayer AS, det norske datterselskapet, har kontorer på Ullern i Oslo.

Selskapets datterselskap H. C. Starck har blitt beskyldt for å ha finansiert borgerkrigen i Den demokratiske republikken Kongo, men disse påstandene er ikke bevist.[]

Neonicotinoid plantevernmiddel
------------------------------

I desember 2010, ble det i et lekket notat fra EPA (det føderale miljøvernbyrået i USA) uttrykt alvorlig bekymring for at sprøytemiddelet clothianidin (Bayers neonicotinoid plantevernmiddel) bidrar til den mytiske massedøden av honningbier som er en alvorlig trussel mot landbruket i store deler av verden. I januar 2011 organiserte Avaaz.org en underskriftskampanje for å forby neonicotinoid [29]. I april 2012 fulgte Avaaz opp dette med en ny kampanje rettet direkte mot Bayer.

Referanser
----------

1. ↑   Museum of Modern Arts online samling, MoMA kunstner-ID 26954, besøkt 4. desember 2019[Hentet fra Wikidata]
2. ↑  *Pressearchiv 20. Jahrhundert*; besøksdato: 2. juli 2021; oppført som: Bayer AG; Pressearchiv 20. Jahrhundert mappe-ID: co/042555.
3. ↑   investor.covestro.com[Hentet fra Wikidata]
4. ↑   www.webcitation.org[Hentet fra Wikidata]
5. ↑   GRID-ID grid.457466.2[Hentet fra Wikidata]
6. ↑   GRID-ID grid.481586.6[Hentet fra Wikidata]
7. ↑   www.seminis-us.com, besøkt 2. april 2021[Hentet fra Wikidata]
8. ↑   Pressearchiv 20. Jahrhundert, oppført som Hermann C. Starck, Pressearchiv 20. Jahrhundert mappe-ID co/011099, besøkt 1. juli 2021[Hentet fra Wikidata]
9. ↑  ; *årsrapport*.
10. 1 2 3  ; *årsrapport*; filside: 2; utgivelsesdato: 28. februar 2023.
11. ↑  «Bayer Worldwide». Arkivert fra originalen 3. april 2017. Besøkt 19. januar 2017.
12. ↑  Avaaz.org

Eksterne lenker
---------------

* Offisielt nettsted Rediger på Wikidata

* (en) Bayer – kategori av bilder, video eller lyd på Commons Rediger på Wikidata
* Bayer: A History of Profit from Suffering Kritisk artikkel

|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica **·** BIBSYS **·** VIAF **·** GND **·** LCCN **·** ISNI **·** ISNI **·** BNF **·** BNF (data) **·** SUDOC **·** NDL **·** NKC **·** BNE **·** CiNii **·** MusicBrainz
 |

Portal: Tyskland